
                                 SECŢIA PENTRU JUDECĂTORI
HOTĂRÂREA NR. 14 J/24.06.2009

Pe rol soluţionarea acţiunii disciplinare formulată de Comisia de disciplină pentru judecători împotriva pârâtei D.M., judecător la Curtea de Apel P., având ca obiect săvârşirea abaterii disciplinare constând în intervenţia pentru soluţionarea unor cereri ale altor persoane, altfel decât în limita cadrului legal reglementat pentru toţi cetăţenii, prevăzută de art. 99 lit. b) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

La apelul nominal făcut în şedinţă publică au răspuns Comisia de disciplină pentru judecători, prin reprezentanţi – inspectorii M.E., R.L.O. şi pârâta judecător D.M., prin avocat M.P., cu împuternicire avocaţială nr. 33132 din data de 10.06.2009, emisă în baza contractului de asistenţă judiciară nr. 33127/10.06.2009, ataşată la dosar.
Procedura de citare legal îndeplinită.

S-a făcut referatul cauzei de către grefă, după care, 
Avocat M.P., apărător ales al pârâtei judecător D.M. depune la dosar întâmpinare în două exemplare şi arată că starea de sănătate a pârâtei este foarte gravă, aceasta prezentând afecţiuni medicale care o pun în imposibilitatea de a se prezenta pentru a fi audiată.
După ce a luat cunoştinţă de conţinutul întâmpinării, Comisia de disciplină pentru judecători, prin reprezentanţi, susţine că întâmpinarea reprezintă apărări de fond, motiv pentru care arată că nu au de formulat cereri noi.

Nemaifiind cereri prealabile de formulat, nici excepţii de invocat, Secţia constată cauza în stare de judecată şi acordă cuvântul pe fond.

Având cuvântul, Comisia de disciplină pentru judecători, prin reprezentanţi, solicită admiterea acţiunii disciplinare aşa cum a fost formulată arătând că fapta reţinută în sarcina pârâtei, de a interveni pe lângă comisarul de poliţie V.G.C. pentru a facilita obţinerea permisului de conducere de către o terţă persoană şi pentru ca aceasta să beneficieze de sprijinul personal al comisarului de poliţie, în alt cadru decât cel reglementat pentru toţi cetăţenii, întruneşte elementele constitutive ale abaterii disciplinare prevăzută de art. 99 lit. b din Legea nr. 303/3004, privind statutul judecătorilor şi procurorilor, republicată cu modificările şi completările ulterioare, în modalitatea intervenţiei pentru soluţionarea unor cereri ale altor persoane, altfel decât în limita cadrului legal reglementat pentru toţi cetăţenii. 
Pentru aceste considerente, reprezentanţii Comisiei de disciplină pentru judecători, solicită admiterea acţiunii disciplinare şi, în temeiul dispoziţiilor art. 100 din acelaşi act normativ, aplicarea unei sancţiuni disciplinare.

Având cuvântul, avocat M.P., apărător ales al pârâtei judecător D.M., arată că în cauză au fost folosite ca mijloace de probă copii ale unor procese-verbale de redare a discuţiilor telefonice purtate de unii inculpaţi din dosarul penal nr. 26/P/2008 al Parchetului de pe lângă Înalta Curte de Casaţie şi Justiţie – Direcţia Naţională Anticorupţie iar acestea nu au forţă probantă într-o cauză disciplinară, având în vedere că judecata se desfăşoară după procedura civilă, procedură în care interceptările şi înregistrările audio nu sunt menţionate ca mijloace de probă acestea fiind posibile doar în materie penală. 

În continuare arată că, cercetarea prealabilă s-a desfăşurat numai în limita a ceea ce rezultă în raport de aceste înregistrări şi, în hotărârile pronunţate de Curtea Europeană s-a stabilit că utilizarea unor înregistrări telefonice ca mijloc de probă într-o cauză de altă natură decât cea penală ar reprezenta o ingerinţă gravă a autorităţilor publice în dreptul la viaţa privată şi dreptul la corespondenţă, drepturi garantate de art. 8 din Convenţia Europeană a Drepturilor Omului. 
De asemenea, avocat M.P. arată că, potrivit dispoziţiilor art. 98 din Legea nr. 303/2004, judecătorii şi procurorii răspund disciplinar pentru abaterile de la îndatoririle de serviciu, iar art. 99 enumără acele fapte în legătură cu îndatoririle de serviciu care constituie abateri disciplinare ale judecătorilor. În continuare, invocă şi dispoziţiile art. 263 alin. 2 din Codul muncii care reprezintă dreptul comun în materia răspunderii disciplinare şi care defineşte noţiunea de abatere disciplinară ca fiind o faptă în legătură cu munca şi care constă într-o acţiune sau inacţiune săvârşită cu vinovăţie de către salariat, prin care acesta a încălcat normele legale, regulamentul intern, contractul individual de muncă sau contractul colectiv de muncă aplicabil, ordinele şi dispoziţiile legale ale conducătorilor ierarhici.

În aceste condiţii, avocat M.P., apărător ales al pârâtei judecător D.M., solicită Secţiei să aibă în vedere faptul că rugămintea pe care pârâta judecător a adresat-o numitului V.G.C., de a primi o persoană în audienţă, în vederea stabilirii documentaţiei necesare pentru obţinerea permisului de conducere, nu constituie o faptă care să se circumscrie în obligaţiile de serviciu ale pârâtei, corespunzătoare calităţii de judecător.  

Pentru toate aceste considerente, precum şi prin prisma celor invocate în întâmpinare, avocat M.P. solicită respingerea acţiunii disciplinare ca neîntemeiată arătând că fapta reţinută în sarcina pârâtei nu poate fi considerată o intervenţie pentru soluţionarea unei cereri, în sensul art. 99 din Legea nr. 303/2004 întrucât pentru a fi considerată abatere disciplinară, presupusa intervenţie trebuie să fie în legătură cu soluţionarea unei cereri depuse în faţa unei instanţe de judecată, să fie în legătură cu activitatea judecătorului. Mai mult decât atât, nu sunt indicate nici faptele care depăşesc sfera atribuţiilor care sunt de competenţa unui judecător şi pe care le-a comis în îndeplinirea sarcinilor de serviciu.
Secţia constată închise dezbaterile şi reţine cauza în pronunţare.

      SECŢIA PENTRU JUDECĂTORI
Deliberând asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru judecători la data de 03.02.2009, sub nr. 2/J/2009, Comisia de disciplină pentru judecători a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, pârâtelor judecător B.I., din cadrul Judecătoriei P., D.M. şi C.F., din cadrul Curţii de Apel P. pentru săvârşirea abaterii disciplinare prevăzută de art. 99 lit. b, din Legea nr. 303/2004, republicată cu modificările şi completările ulterioare.

În motivarea acţiunii disciplinare s-a reţinut că, pârâta judecător B.I. a intervenit pentru soluţionarea unor cereri şi a acceptat rezolvarea intereselor personale sau ale membrilor familiei, altfel decât în limita cadrului legal reglementat pentru toţi cetăţenii, iar pârâtele judecător D.M. şi C.F. au intervenit pentru soluţionarea unor cereri ale altor persoane, altfel decât în limita cadrului legal reglementat pentru toţi cetăţenii.

Pentru soluţionarea cu celeritate a cauzei, având în vedere imposibilitatea de prezentare la mai multe termene de judecată a pârâtei judecător D.M., prin Hotărârea 8J pronunţată la data de 29 aprilie 2009 în dosarul nr. 2/J/2009, Secţia a dispus disjungerea prezentei cauze faţă de acţiunea disciplinară promovată împotriva pârâtelor judecător B.I. şi C.F.
În drept, Comisia de disciplină pentru judecători şi-a întemeiat acţiunea pe dispoziţiile art. 99 – 101 din legea sus-menţionată.

Secţia pentru judecători reţine următoarea situaţie de fapt:

La data de 21.10.2008, Consiliul Superior al Magistraturii s-a sesizat din oficiu cu privire la aspectele semnalate în cuprinsul articolului de presă publicat la data de 15.10.2008, în săptămânalul Jurnal de A.


Prin articolul de presă publicat în ziarul sus-menţionat se arăta că, inculpatul V.V. a făcut demersuri pentru a-l aduce de acasă pe funcţionarul care putea elibera plăcuţele cu numărul de înmatriculare atribuit autoturismului aparţinând judecătorului B.I. – preşedinte al Judecătoriei P.

Autorul articolului de presă preciza că, la baza acestor dezvăluiri s-a aflat încheierea nr. 1571/23.09.2008 pronunţată în dosarul nr. 7423/1/2008 al Înaltei Curţi de Casaţie şi Justiţie – Secţia penală, prin care fusese admisă cererea formulată de Parchetul de pe lângă Înalta Curte de Casaţie şi Justiţie – Direcţia Naţională Anticorupţie de desemnare a unei alte instanţe egale în grad cu cea a Curţii de Apel P. pentru soluţionarea cauzei în situaţia în care se va emite rechizitoriul în dosarul de urmărire penală nr. 26/P/2008. 

Aspectele care au apărut în presă au avut în vedere tocmai conţinutul referatului întocmit de Parchetul de pe lângă Înalta Curte de Casaţie şi Justiţie – Direcţia Naţională Anticorupţie în susţinerea cererii adresate Înaltei Curţi de Casaţie şi Justiţie, în care se făcea referire la unele relaţii existente între lucrătorii de poliţie implicaţi în eliberarea nelegală a permiselor de conducere şi judecători de la instanţele din raza Curţii de Apel P., aspecte reţinute din interceptările convorbirilor telefonice purtate între aceste persoane.

După întocmirea rechizitoriului în dosarul penal nr. 29/P/2008 al Parchetului de pe lângă Înalta Curte de Casaţie şi Justiţie – Direcţia Naţională Anticorupţie şi sesizarea instanţei de judecată, în dosarul Comisiei de disciplină pentru judecători au fost ataşate copii ale unor procese-verbale de redare a discuţiilor telefonice interceptate purtate între unii dintre inculpaţii din dosarul menţionat şi judecătorii B.I., C.F. şi D.M. 

Cu privire la pârâta judecător D.M., la data de 02.04.2008, aceasta a purtat convorbiri telefonice cu agentul de poliţie O.M.D. şi comisarul de poliţie V.G.C., şef al S.P.C.R.P.C.I.V. A. 
Astfel, Secţia reţine că, la data de 02.04.2008, în jurul orelor 11,30, pârâta judecător D.M. a încercat să-l contacteze telefonic pe comisarul V.G.C., la biroul său însă, la respectivul număr de telefon a răspuns numitul O.M.D. care, la solicitarea pârâtei judecător de a îl chema la telefon pe comisarul de poliţie, i-a comunicat că acesta nu era disponibil în acel moment. Pârâta judecător a indicat interlocutorului un număr de telefon aparţinând Curţii de Apel P., solicitându-i acestuia să comunice comisarului V.G.C. numărul de telefon, cu indicaţia ca acesta să o contacteze.

În aceeaşi zi, la ora 11,44, după ce O.M.D. l-a informat pe numitul V.G.C. cu privire la conţinutul discuţiei purtate cu  „doamna D. de la Prefectură ori de la Tribunal, de la Parchet ”, a avut loc o  convorbire telefonică la numărul de telefon indicat de pârâta judecător, aparţinând centralei Curţii de Apel P., purtată de numitul V.G.C. cu pârâta judecător D.M. 

Deşi transcrierea telefonică a convorbirii din data de 02.04.2008 cuprinde numai intervenţia verbală a numitului V.G.C., fără să se consemneze vreo replică a interlocutorului care a răspuns la numărul sus-menţionat, din răspunsurile comisarului de poliţie rezultă că acesta a comunicat interlocutorului numărul telefonului său mobil, în vederea contactării de către o terţă persoană recomandată de pârâta judecător, ofiţerul de poliţie afirmând că va discuta personal cu respectiva persoană şi că o va ajuta în rezolvarea problemei.

Chiar în aceeaşi zi, la ora 12,51, numitul V.G.C. a şi fost contactat de o persoană de sex feminin, care a precizat că a fost recomandată de „doamna D.”, prilej cu care au fost stabilite coordonatele unei întâlniri între cei doi interlocutori.

În continuare, în zilele de 3.04.2008 şi 9.04.2008, comisarul de poliţie V.G.C. a fost contactat de aceeaşi persoană de sex feminin, care i-a reamintit că sună din partea judecătorului D. şi că se află la sediul instituţiei.

Pe parcursul acestor discuţii, comisarul de poliţie s-a arătat vizibil iritat de pronunţarea numelui judecătorului şi a apostrofat în mai multe rânduri persoana care îl apelase, impunându-i acesteia să se prezinte ca fiind „din partea doamnei procuror G.”.

Intervenţia respectivei persoane urmărea obţinerea de către soţul său a permisului de conducere, cu ajutorul numitului V.G.C., din discuţiile purtate între terţa persoană şi comisarul de poliţie rezultând că au fost fixate locul, data, ora şi persoana de contact pentru facilitarea susţinerii examenului auto.

În susţinerea celor de mai sus, sunt şi constatările cuprinse în Referatul întocmit de Parchetul de pe lângă Înalta Curte de Casaţie şi Justiţie – Direcţia Naţională Anticorupţie în dosarul de urmărire penală nr. 26/P/2008, potrivit căruia persoana de sex feminin care l-a contactat pe comisarul de poliţie este numita I.V.C., iar soţul acesteia, numitul I.V., a susţinut examen pentru permisul de conducere în ziua de 09.04.2008 – data ultimei convorbiri telefonice, când a obţinut categoriile BE, C, CE şi DE.

Pe parcursul cercetărilor prealabile efectuate în cauză, pârâta judecător D.M. a susţinut, iniţial, că nu recunoaşte conţinutul convorbirilor telefonice, că nu a discutat niciodată personal cu numitul V.G.C., iar prezenţa numelui său în cadrul discuţiilor telefonice reprezintă o confuzie a respectivilor interlocutori, contestând că ar fi intervenit pe lângă V.G.C. pentru a facilita înscrierea la examen şi obţinerea carnetului de conducere de către o terţă persoană. 

Ulterior, pârâta judecător a arătat că şi-a amintit că l-a contactat telefonic o singură dată pe V.G.C., rugându-l să primească în audienţă o persoană care avea anumite probleme, în vederea stabilirii documentaţiei necesare obţinerii unui carnet de şofer profesionist. 

În susţinerea acestei apărări, judecătorul D.M. a solicitat audierea numitelor I.V.C. şi R.N.A., precum şi transcrierea integrală a convorbirii telefonice purtate de V.G.C.

 Din declaraţia dată de numita I.V.C. - persoana pentru care a intervenit judecătorul - a rezultat că fiica pârâtei judecător îi promisese acesteia că va discuta cu mama ei pentru a o ajuta să obţină o întrevedere cu V.G.C. 

Persoana audiată a susţinut însă că nu ştie dacă judecătorul a intervenit în favoarea sa, afirmând că a intrat în posesia numărului de telefon al comisarului V.G.C. de la un coleg de serviciu şi că din proprie iniţiativă a folosit numele magistratului D.M. în discuţia telefonică purtată cu poliţistul.

Aceste afirmaţii sunt, însă, contrazise chiar de pârâta judecător prin declaraţia dată în cursul cercetării prealabile, în care aceasta a recunoscut că l-a contactat telefonic o singură dată pe comisarul V.G.C., rugându-l să primească în audienţă o persoană care avea probleme grave de sănătate cu fiul său, în vederea stabilirii documentaţiei necesare pentru şoferi profesionişti, menţionând, totodată, că aceste aspecte le cunoştea de la fiica sa.

În cursul cercetării prealabile au fost respinse probele propuse de pârâta judecător constând în audierea fiicei sale şi transcrierea integrală a convorbirii telefonice purtate la data de 02.04.2008 între orele 11,52-11,58, de numitul V.G.C. şi o persoană indicată „interlocutor”. S-a apreciat că audierea fiicei magistratului nu era concludentă în stabilirea situaţiei de fapt întrucât pârâta judecător a recunoscut că a intervenit pentru numita I.V.C. la solicitarea fiicei sale. S-a avut în vedere totodată şi existenţa gradului de rudenie, împrejurare care generează o prezumţie puternică de subiectivism din partea persoanei propuse spre audiere. 
Cu privire la cererea de transcriere integrală a convorbirii telefonice menţionate, s-a reţinut că procesul-verbal de redare în formă scrisă a conţinutului respectivei convorbiri cuprinde transcrierea integrală a discuţiilor înregistrate, iar lipsa anumitor pasaje (replicile interlocutorului) se datorează calităţii înregistrării convorbirii purtate în mediu ambiental.

Din coroborarea tuturor probelor administrate în cauză rezultă indubitabil că subiectul convorbirii telefonice purtate la data de 02.04.2008 între pârâta judecător D.M. şi comisarul de poliţie V.G.C. a fost numita I.V.C. 

În cadrul acestei discuţii, comisarul a comunicat pârâtei judecător numărul telefonului său mobil tocmai în vederea contactării de către terţa persoană, exprimându-şi „din suflet” disponibilitatea de a asculta respectiva persoană şi de a o „servi impecabil”. 

Numărul de telefon comunicat de poliţist pârâtei judecător a fost folosit, la mai puţin de o oră de la încheierea convorbirii între cei doi, de către persoana respectivă care l-a apelat pe comisarul de poliţie şi a discutat cu acesta în aceeaşi zi, comunicându-i că sună din partea „doamnei D”.

Deşi pârâta judecător D.M. a contestat că a purtat discuţia telefonică cu comisarul de poliţie în data de 02.04.2008, din probele administrate a rezultat că apelul respectiv s-a făcut la centrala telefonică a Curţii de Apel P., ocazie cu care a fost solicitată legătura cu doamna D. la numărul de interior 144. 

Din lista numerelor de telefoane ale birourilor Curţii de Apel P. rezultă că numărul de interior 144 aparţine biroului pârâtei judecător D.M.  

Prin urmare, persoana menţionată drept „interlocutor” în transcrierea convorbirii telefonice purtată în data de 02.04.2008 de comisarul V.G.C., la numărul de telefon aparţinând Curţii de Apel P., a fost pârâta judecător D.M.
Secţia reţine că, procedând astfel, pârâta judecător a încălcat dispoziţiile art. 4 din Legea nr. 303/2004 privind statutul judecătorilor şi procurorilor, republicată şi modificată, conform cărora judecătorii şi procurorii sunt obligaţi ca, prin întreaga lor activitate, să asigure supremaţia legii, să respecte drepturile şi libertăţile persoanelor, precum şi egalitatea lor în faţa legii şi să asigure un tratament nediscriminatoriu tuturor participanţilor la procedurile judiciare, indiferent de calitatea acestora, să respecte Codul deontologic al judecătorilor şi procurorilor precum şi ale art. 7 din Codul deontologic al judecătorilor şi procurorilor prevede că judecătorii şi procurorii au îndatorirea să promoveze supremaţia legii, statul de drept şi să apere drepturile şi libertăţile fundamentale ale cetăţenilor.
De asemenea, sunt avute în vedere şi dispoziţiile art. 98 alin. 1 din Legea nr. 303/2004 privind statutul judecătorilor şi procurorilor, republicată şi modificată, care prevăd că judecătorii şi procurorii răspund disciplinar pentru abaterile de la îndatoririle de serviciu, precum şi pentru faptele care afectează prestigiul justiţiei.
Potrivit dispoziţiilor art. 99 lit. b) din Legea nr. 303/2004 privind statutul judecătorilor şi procurorilor, republicată şi modificată, intervenţiile pentru soluţionarea unor cereri, pretinderea sau acceptarea rezolvării intereselor personale sau ale membrilor familiei ori ale altor persoane, altfel decât în limita cadrului legal reglementat pentru toţi cetăţenii, constituie abatere disciplinară. 

Pentru considerentele de mai sus, Secţia pentru judecători urmează să admită acţiunea disciplinară formulată de Comisia de disciplină pentru judecători împotriva pârâtei judecător D.M. şi, având în vedere urmările concrete ale faptei săvârşite de aceasta precum şi faptul că nu a mai fost sancţionată disciplinar, îi va aplica acesteia sancţiunea diminuării indemnizaţiei de încadrare lunară brută cu 15% pe o perioadă de 3 luni, prevăzută de art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare. 


Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată, cu modificările ulterioare,

PENTRU ACESTE MOTIVE

ÎN NUMELE LEGII

HOTĂRĂŞTE:

Admite acţiunea disciplinară formulată de Comisia de disciplină pentru judecători împotriva pârâtei D.M. – judecător la Curtea de Apel P.
În baza art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, aplică pârâtei D.M. – judecător la Curtea de Apel P., sancţiunea diminuării indemnizaţiei de încadrare lunară brută cu 15%  pe o perioadă de 3 luni, pentru săvârşirea abaterii disciplinare prevăzute de art. 99 lit. b din acelaşi act normativ.

Cu drept de recurs în termen de 15 zile de la comunicare, la Completul de 9 Judecători al Înaltei Curţi de Casaţie şi Justiţie.


Pronunţată în şedinţă publică.

